竺：《廣韻》《集韻》《韻會》張六切《正韻》之六切，𠀤音竹。《廣雅》竺，竹也。其表曰笢。又天竺，國名。《後漢·西域傳》天竺國，一名身毒國，在月氏東南數千里。《山海經》有國名曰朝鮮、天毒。《郭璞註》卽天竺國。《括地志》天竺國，有東、西、南、北、中央五國。《通志略》天竺卽捐毒也。又姓。《後漢·竇融傳》酒泉都尉竺曾。又地名。《福建志》福淸縣石竺山，其產多竹而少筍。又《廣韻》東毒切《集韻》《正韻》都毒切，𠀤音篤。《爾雅·釋訓》竺，厚也。《疏》與篤同。《楚辭·天問》稷惟元子，帝何竺之。《註》厚也。一作篤。又《廣韻》丁木切，音啄。義同。《集韻》或作笁。又作䈞。
𥫙：《集韻》他頂切，音珽。竹函也。
竻：《廣韻》盧則切《集韻》歷德切，𠀤音勒。竹根也。又竹名。《肇慶府志》竻，竹名，俗呼刺竹。有刺而堅，可作藩籬。肇興新州舊無城，宋郡守黃濟募民以竻竹環植之，雞犬不能徑。《廣東新語》竻竹，一名澀勒。勒，刺也。廣人以刺爲勒，故又曰勒竹。長芒密距，枝皆五出如雞足，可蔽村砦。《蘇軾詩》澀勒暗蠻村。一名𥯨簩，其材可桁觕，篾可織，皮可剉物，土人制爲琴樣，以礪指甲，置于雜佩之中。用久微滑，以酸漿漬之，復澀如初。又《集韻》筋，古文竻字。註見六畫。
𥫚：《字彙補》古文箕字。註見八畫。
𥫛：《字彙補》支穿切，音專。竹折也。
𥫜：《字彙補》魚几切，乂上聲。竹也。